Jagged Little Pill

„Jagged Little Pill“ – trečiasis atlikėjos Alanis Morissette albumas ir pirmasis, išleistas už Kanados ribų. Šis albumas atspindėjo naują posūkį jos karjeroje atsisakant lengvo turinio pop muzikos. Garsiausi albumo kūriniai: „You Oughta Know“, „Ironic“, „You Learn“, „Hand in My Pocket“ ir „Head over Feet“.

Albumas yra vienas komerciškai sėkmingiausių muzikos industrijos istorijoje ir laimėjo daug įvairių prizų bei nominacijų, JAV Billboard 200 albumų sąraše jis dvylika savaičių išsilaikė 1-oje vietoje, o iš viso tope išbuvo ilgiau negu metus. Be „Jagged Little Pill“, tai yra pavykę tik Michaelo Jacksono „Thriller“ ir Celine Dion „Falling Into You“. Pradžioje albumo pardavimai vyko vangiai, tačiau 1995 metais JAV jo buvo parduota 4 milijonai, o 1996 metais – dar 10 milijonų kopijų. Vien iki 2000 metų albumo buvo parduota 28 milijonai, šiuo metu kopijų skaičius siekia 47 milijonus.

2002 metų spalį žurnalas „Rolling Stone“ skyrė jam 31 vietą albumų „Women In Rock – The 50 Essential Albums list“ sąraše, o 2003 metais – 327 vietą „The 500 Greatest Albums Of All Time“.

Istorija 

1993 metais, pasibaigus kontraktui su „MCA Records“, Alanis Morissette persikraustė iš Otavos į Torontą. Čia ji mėgino bendradarbiauti su įvairiais muzikantais bei dainų tekstų autoriais, tačiau norimo rezultato pasiekti nepavyko. Atvykusi į Los Andželą, ji susipažino su prodiuseriu ir dainų autoriumi Glenu Ballardu. Pirmieji judviejų muzikiniai bandymai vyko Ballardo namų studijoje, San Fernando slėnyje, Kalifornijoje, o pirmoji įrašyta kompozicija vadinosi „The Bottom Line“. Tačiau tikruoju postūmiu tapo daina „Perfect“, kuriai sukurti ir įrašyti pakako dvidešimties minučių.

Tuo metu, viešint Los Andžele, Alanis tapo ginkluoto apiplėšimo gatvėje auka ir dėl šio įvykio vėliau prasidėjusių pasikartojančių panikos priepuolių net kreipėsi į psichologą. Nors, anot jos, gydymas nebuvo sėkmingas, tai padėjo susikoncentruoti ties asmeninėmis problemomis ir išreikšti emocijas dainų tekstais.
Pirmuosiuose, demo įrašuose 1994 metais, dalyvavo tik Alanis ir Ballardas, kurie ir grojo visais instrumentais. Sesija vyko Ballardo namų studijoje, jie įrašinėjo vieną dainą per dieną, o vokalo partijos buvo įrašytos iš vieno arba dviejų mėginimų. Pirmas kūrinys, kurį jie pristatė „A&R“ įrašų kompanijos atstovams, buvo daina „Perfect“, kurioje Ballardas akompanavo Alanis balsui tik akustine gitara.

Išleidimas 

Albumas pasirodė prekyboje 1995 metų birželį. Įrašų kompanija „Maverick“ bei vadybininkas Scottas Welhas neturėjo didelių ambicijų, ir buvo tikimas albumą išplatinti 250 000 tiražu. Jis debiutavo Billboard 200 albumų sąrašo 113 vietoje.
Tačiau situacija pasikeitė radijo stotims pradėjus transliuoti pirmąjį singlą „You Oughta Know“, netrukus MTV kanalui – nuolatos rodyti dainos vaizdo klipą. Susidomėjimą kėlė ir dainos herojaus prototipas, buvęs Alanis draugas aktorius Daveas Coulier. Tokio šurmulio pakako, kad albumas imtų kilti topuose aukštyn. Kiti du singlai buvo „Hand in My Pocket“ ir „Ironic“, tapęs didžiausiu Morissette hitu. Kiti du kūriniai „You Learn“ ir „Head Over Feet“ leido albumui išsilaikyti Billboard 200 sąrašuose ilgiau negu metus. Paskutinis albumo singlas JAV buvo „All I Really Want“, o Europoje „You Learn“ buvo išleistas anksčiau negu „Ironic“.

Alanis muzikinio stiliaus pasikeitimas buvo sutiktas su nepasitikėjimu, nuolatos primenant pirmuosius jos pop stiliaus įrašus, taip pat kritikuotas bendradarbiauvimas su Ballardu.
Albumas buvo nominuotas 6 „Grammy“ apdovanojimams 1996 metais ir dar dviem 1997. Koncertinės gastrolės, prasidėjusios mažose koncertų salėse, truko 18 mėnesių ir baigėsi pasirodymais didelėse arenose.

2005 metais pasirodė akustinė šio albumo versija „Jagged Little Pill Acoustic“, pažyminti dešimtąsias originalios versijos pasirodymo metines.

Dainos 

 „All I Really Want“ – 4:44
 „You Oughta Know“ – 4:09
 „Perfect“ – 3:07
 „Hand in My Pocket“ – 3:41
 „Right Through You“ – 2:55
 „Forgiven“ – 5:00
 „You Learn“ – 3:59
 „Head over Feet“ – 4:27
 „Mary Jane“ – 4:40
 „Ironic“ – 3:49
 „Not the Doctor“ – 3:47
 „Wake Up“ – 4:53

 Dainų tekstų autorė – Alanis Morissette.
 Muzika – Alanis Morissette ir Glenas Ballardas.

Kai kuriuose CD yra įdėtos dvi paslėptos dainos. Daina nr. 13 yra „You Oughta Know“ kita versija, kita – daina „Your House“. Kai kuriuose albumuose yra abi dainos, kituose – tik viena.

Dalyviai 

 Alanis Morissette – lūpinė armonikėlė, vokalas
 Glen Ballard – gitara, klavišiniai, programavimas, miksas
 Dave Navarro – gitara („You Oughta Know“)
 Basil Fung – gitara
 Michael Landau – gitara
 Joel Shearer – gitara
 Lance Morrison – bosinė gitara
 Flea – bosinė gitara („You Oughta Know“)
 Rob Ladd – perkusija
 Matt Laug – būgnai
 Gota Yashiki – ritmas
 Francis Buckley – miksas
 Jolie Levine – produkcijos koordinatorė
 Chris Bellman – suvedimas
 Tom Recchion – dizainas
 John Patrick Salisbury – fotografas

Pasiekimai

Albumo pasiekimai

Atskiri singlai

„All I Really Want“ 

Singlas išleistas 1995 metų gruodį JAV, 1996 metų gruodį – Jungtinėje Karalystėje ir 1997 metų vasarį – Australijoje. Šiai dainai nebuvo kurtas vaizdo klipas.

2006 metų koncertinio turo metu šia daina Alanis Morissette pradėdavo daugelį pasirodymų.

„You Oughta Know“ 

Manoma, kad ši daina yra Alanis Morissette kerštas buvusiam vaikinui Dave’ui Coulier, nors atlikėja to niekada nepatvirtino. Daina įrašyta 1994 metais.

„You Oughta Know“ užėmė 12 vietą muzikos kanalo VH1 „100 Greatest Songs of the 90’s“ rinkimuose 2007 metų gruodį.

Grammy Metų Dainos apdovanojimuose ją nurungė Sealo „Kiss From a Rose“.

Šios dainos perdirbinius 2009 metais savo koncertinių turų metų scenoje atliko Britney Spears ir Beyoncé.

„Hand In My Pocket“ 

Išleistas 1995 metų spalio 31, tapo antruoju singlu, pasiekusiu Billboard sąrašo 1-ąją vietą, tačiau Jungtinėje Karalystėje pakilo tik iki 26 pozicijos.

2005 metais pasirodė šios dainos akustinis singlas iš albumo „Jagged Little Pill Acoustic“.

„You Learn“ 

Billboard Hot 100 „Airplay“ sąraše daina penkias savaites išbuvo 1-ojoje pozicijoje.

Šiam kūriniui yra nufilmuoti du vaizdo klipai.

„Head Over Feet“ 

Šeštasis albumo singlas, penktasis, išleistas JAV 1996 metų rugsėjo 16.

Šiam kūriniui taip pat yra nufilmuoti du vaizdo klipai, vienas jų – gyvas pasirodymas koncertų metų.

„Ironic“ 

Europoje singles pasirodė 1996 metų balandžio mėnesį, o JAV – 1997 metų vasarį.

Dainos vaizdo klipas buvo nominuotas šešiems MTV apdovanojimams ir laimėjo tris.

Singlų pasiekimai

Albumo pardavimai 

1995 albumai